BCP คาด EBITDA ปี 60 ดีกว่าปีนี้ เหตุไม่มีปิดซ่อมบำรุงโรงกลั่น
BCP คาด EBITDA ปี 60 ดีกว่าปีนี้ที่ 1.26 หมื่นลบ.เหตุไม่มีกำหนดปิดซ่อมบำรุงโรงกลั่น
15 พ.ย. 2559

นายสุรชัย โฆษิตเสรีวงศ์ รองกรรมการผู้จัดการใหญ่ สายงานด้านบัญชีและการเงิน บริษํท บางจากปิโตรเลียม จำกัด (มหาชน) หรือ BCP เปิดเผยว่า บริษัทคาดว่ากำไรก่อนดอกเบี้ยจ่าย,ภาษี,ค่าเสื่อม และค่าตัดจำหน่าย (EBITDA) ปี 60 จะดีขึ้นกว่าปีนี้ เนื่องจากปีหน้าไม่มีกำหนดการหยุดซ่อมบำรุงโรงกลั่น ส่งผลให้สามารถเดินเครื่องกลั่นน้ำมันได้เต็มที่ โดยคาดปริมาณการกลั่นปีหน้าจะเพิ่มขึ้นเป็น 1.01 แสนบาร์เรล/วัน จากปีนี้น่าจะเฉลี่ยอยู่ที่ 9.6 หมื่นบาร์เรล/วัน เพราะมีการปิดซ่อมบำรุงโรงกลั่นในช่วงต้นปีนี้ราว 45 วัน
ทั้งนี้ บริษัทยังคงเป้าหมาย EBITDA ปีนี้ที่ 1.26 หมื่นล้านบาท โดยในช่วง 9 เดือนที่ผ่านมา EBITDA อยู่ที่ 8,076 ล้านบาท จากปริมาณการกลั่นน้ำมันที่เพิ่มขึ้น โดยคาดค่าการกลั่นปีนี้น่าจะเฉลี่ยอยู่ที่ 6-7 เหรียญสหรัฐ/บาร์เรล
อย่างไรก็ตาม ผลการดำเนินงานในไตรมาส 3/59 แม้ว่าจะเป็นช่วงของโลซีซั่น แต่ก็ยังสามารถรักษากำลังการกลั่นไว้ให้อยู่ในระดับที่สูงได้ และในไตรมาส 4/59 มองว่าปริมาณการกลั่นน้ำมันก็น่าจะอยู่ที่ 1.10 แสนบาร์เรล/วัน และค่าการกลั่นก็น่าจะดีที่สุดของปีนี้ จากไตรมาส 3/59 มีค่าการกลั่นอยู่ที่ 6 เหรียญสหรัฐ/บาร์เรล
เนื่องจากไตรมาสนี้เป็นไฮซีซั่นของความต้องการน้ำมันดีเซล ประกอบกับ ส่วนต่างราคาระหว่างผลิตภัณฑ์และน้ำมันดิบปรับตัวดีขึ้น หลังจากบริษัทฯหันมาใช้น้ำมันในภูมิภาคแทนการใช้น้ำมันจากตะวันออกกลาง  
นอกจากนี้ บริษัทประเมินทิศทางราคาน้ำมันปีนี้น่าจะเฉลี่ยอยู่ที่ 42 เหรียญสหรัฐ/บาร์เรล โดยสถานการณ์ราคาน้ำมันในปัจจุบันเริ่มอยู่ในระดับที่ทรงตัวอย่างต่อเนื่อง ซึ่งไตรมาส 3/59 เคลื่อนไหวอยู่ในระดับ 40-50 เหรียญสหรัฐ/บาร์เรล
ซึ่งยังต้องจับตาการประชุมกลุ่มโอเปคในวันที่ 30 พ.ย.นี้ว่าจะสามารถบรรลุข้อตกลงลดกำลังการผลิตได้หรือไม่ ซึ่งหากตกลงกันได้ก็จะส่งผลให้กำลังการผลิตของโลกลดลงราว 7 แสนบาร์เรล/วัน จากกำลังผลิตของโอเปคปัจจุบันที่ระดับ 33.6 ล้านบาร์เรล/วัน และน่าจะช่วยให้การสต็อกน้ำมันของโรงกลั่นโดยรวมดีขึ้น
ส่วนในปี 60 คาดว่าราคาน้ำมันน่าจะอยู่ที่ระดับ 50-55 เหรียญ/บาร์เรล โดยเชื่อว่าคงไม่มีปัจจัยลบเข้ามา และความต้องการใช้น้ำมันยังคงเติบโตดีต่อเนื่อง
ทั้งนี้ การลงทุนขยายสถานีบริการน้ำมันของบางจากฯ ว่า การลงทุนสร้างสถานีบริการในรูปแบบใหม่ คือ Greenovative Experience คาดจะในปีนี้จะมีเพิ่มขึ้นราว 7-8 แห่ง และปี 60 จะเพิ่มเป็น 30-40 แห่ง ขณะเดียวกันการขยายสถานีบริการในรูปแบบเดิม ตั้งเป้าจะขยายปีละ 50-60 แห่ง จากปีนี้มีการขยายไปแล้ว 40 แห่ง โดย ณ สิ้นไตรมาส 3/59 มีจำนวนทั้งสิ้น 1,065 แห่ง 
 